text: Учени откриха как да "побеждават" менопаузата - Технологии | Vesti.bg
  Учени откриха как да "побеждават" менопаузата
  Нова техника може да позволи на жените, навлезли в менопауза в прекалено ранна възраст, да имат собствено здраво детенце
  1 октомври 2013, 14:17
  П ерспективата жените да стават майки и след навършването на 50 или 60 години бе подсилена от учени, които са открили как да "побеждават" менопаузата, предадоха Асошиейтед прес и Франс прес.
  Нова техника за събуждане на спящи яйчникови фоликули е тествана върху малка група страдащи от безплодие жени, навлезли в ранна менопауза около 30-годишна възраст.
  Състоянието е известно като първична яйчникова недостатъчност и засяга около един процент от жените.
  Методът може да позволи на жените, навлезли в менопауза в прекалено ранна възраст, да имат собствено здраво детенце.
  Досега единствената възможност за тях бе инвитро оплождане с донорски яйцеклетки, което означава да отглеждат дете с друга биологична майка.
  Една от участничките в експеримента с новата терапия обаче е родила здраво момче, а друга очаква дете.
  Майката на здравото детенце е навлязла в менопауза, когато е била само на 25 години.
  Името на детето все още не е известно, въпреки че изследователят и акушер-гинеколог Казухиро Кауамура се е снимал веднага с новороденото.
  Д-р Кауамура споделя, че сам е направил цезаровото сечение и добавя, че предишната нощ не е могъл да спи от вълнение.
  "Когато обаче видях здравото момченце, притеснението ми се превърна в щастие", добавя още специалистът, цитиран от "Дейли мейл".
  Учените сега планират да проучат приложението на техниката и при друга група жени, като например пациентки, повлияни от лечение на онкологични заболявания, както и пострадали от безплодие на възраст между 40 и 45 години.
  Методът е изпробван от специалисти от болница "Света Марина" в Кавасаки, Япония.
  Техниката, известна като инвитро активация, се състои в отстраняването и "раздробяването" на яйчника на късчета, които се третират със специални стимулиращи лекарства, за да се предизвика пълно съзряване на яйчникови фоликули, в които се развиват яйцеклетките.
  Обработените по този начин фрагменти след това се имплантират във фалопиевите тръби.
  Учените са успели да извлекат годни за оплождане инвитро яйцеклетки от пет от 27-е жени.
  Специалистите се надяват да открият начин за стимулирането на яйчниковите фоликули, без да се отстраняват яйчниците.
  Изследването може да помогне не само на жени с проблеми, но и на такива, които искат да отложат майчинството за по-късна възраст.
  Експерти по репродуктивна етика обаче настояват, че с подобна възможност не бива да се злоупотребява и да се "загърбва мъдростта на природата", която е решила кога е най-подходящото време за зачеване на жените.